Venemaa luuretegevus Eestis
Venemaa luuretegevus Eestis on ülevaade Venemaa Föderatsiooni välisluure, sõjaväeluure, tehnilise luure ja vastuluureasutuste avalikuks saanud Eesti vastu suunatud teabekogumis- ja mõjutusoperatsioonidest. Luuretegevuses Eesti vastu osalevad: Venemaa Föderatsiooni Välisluureteenistus; Venemaa Föderatsiooni Julgeolekuteenistus; Venemaa Föderatsiooni Julgeolekuteenistuse Peterburi ja Leningradi oblasti Julgeolekuteenistuse Valitsus; Venemaa Föderatsiooni Kaitseministeeriumi Sõjaväeluure Peavalitsus; Leningradi sõjaväeringkonna staabi 2. osakond; Venemaa Föderatsiooni suursaatkond Eestis. 1995. aastal avaldas ajakiri Luup endise NSV Liidu RJK Esimese Peavalitsuse Taani ja Suurbritannia residentuuri residendi asetäitja Oleg Gordijevski hinnangu "Kuidas võiks olla Vene välisluure residentuur Tallinnas üles ehitatud?" „Traditsiooniliselt on Vene luure residentuuris kolm suurt sektsiooni. PR (poliitiline luure, mis tegeleb teie sisepoliitiliste ja sõjalis-strateegiliste probleemidega), KR (vastuluure luures, nende ülesanne on imbuda teie riigi eriteenistustesse ja politseistruktuuridesse) ning T (tehnoloogiline luure, tehnoloogiliste saladuste varastamine).» «Edasi tuleb väike liin N (illegaalide organisatsiooniline teenindamine ja kohtumispaiga kindlustamine, sest Eestisse on väga lihtne sõita mõnel Vene luurajal, kes kasutab näiteks Austria, Saksa või Itaalia passi). Siis EK (majandusluure, kes tegeleb makromajanduse küsimustega, krediitide, Lääne abi, riigivõlgade, rahvusvaheliste majandussidemete uurimisega). Siis KOMP (tungimine arvutivõrkudesse, Eesti kaudu ka võib-olla teiste riikide omadesse). Siis RP (raadioluure, kui pealt kuulatakse kõiki huvitavaid sidekanaleid, mida on võimalik pealt kuulata). Peale selle on residentuuril oma väga hea väljaõppe saanud autojuht, šifreerija ja radist.“ PR – poliitiline luure (политическая разведка) KR – vastuluure (контрразведка) T – tehniline luure (техническая разведка) RP – raadioside pealtkuulamine (радио прослушивание) Venemaa SFNV ja Nõukogude Liidu poolt läbi viidud varjatud ja salajast andmekogumist Eesti Vabariigi territooriumil ja Eesti Vabariigi suhtes aastail 1918–1941, vaata Nõukogude Liidu luuretegevus Eestis.